Στην ετήσια έκθεση, η οποία δόθηκε σήμερα στη δημοσιότητα, η Ελλάδα υποχώρησε στην 72η θέση μεταξύ 190 κρατών, πέφτοντας πέντε θέσεις χαμηλότερα σε σύγκριση με τα στοιχεία της προηγούμενης έκθεσης.

Στον δείκτη ευκολίας για την ανάπτυξη επιχειρηματικής δραστηριότητας η βαθμολογία παραμένει λίγο πάνω από το 68/100.

Η Ελλάδα έχει χειρότερο ευνοϊκό περιβάλλον από την Ουκρανία (71), το Βιετνάμ (69), το Περού (68), την Αλβανία (63), την Κένυα (61), την Ρουάντα (29), αλλά και την ΠΓΔΜ (10), με την ευκολία του επιχειρείν στη χώρα να βρίσκεται μόλις πάνω από αυτήν της Μογγολίας, του Ουζμπεκιστάν και του Ομάν.

Την ίδια ώρα, ο μόνος τομέας στον οποίο η Ελλάδα εμφανίζει βελτίωση είναι η διαδικασία των οικοδομικών αδειών, η οποία έγινε απλούστερη καθώς πραγματοποιείται σε λιγότερο χρόνο και πιο οικονομική.

Στον αντίποδα, παρουσιάζει μεγάλη επιδείνωση στη διαδικασία μεταβίβασης ενός ακινήτου, διότι πλέον απαιτούνται επιπλέον πιστοποιητικά και χρόνος.

Στις πρώτες πέντε θέσεις της κατάταξης διακρίνονται η Νέα Ζηλανδία, η Σινγκαπούρη, η Δανία, το Χονγκ Κονγκ και η Νότια Κορέα, ενώ στις τελευταίες θέσεις βρίσκονται το Σουδάν, η Λιβύη, η Υεμένη, η Βενεζουέλα, η Ερυθρέα και η Σομαλία.

Ο δείκτης «Doing Business» συγκρίνει τις μεταρρυθμίσεις για τη βελτίωση της επιχειρηματικότητας και την προστασία της ιδιοκτησίας.

naftemporiki.gr